Renosterstroper tronkstraf opgelê(Argieffoto) Sylvester Zitha (40) is Dinsdag in die streekshof op Skukuza tot 17 jaar tronkstraf gevonnis vir renosterstropery en ander verwante misdade. Volgens Monica Nyuswa, woordvoerder van die Nasionale Vervolgingsgesag (NVG), is Zitha skuldig bevind op aanklag van betreding in Skukuza, die besit van ŉ vuurwapen met ŉ kneldemper, die besit van ammunisie, die besit van ŉ byl, die stroop van ŉ renoster en die sameswering om ŉ misdryf te pleeg. Twee veldwagters van die Krugerwildtuin het op 19 Oktober 2019 op ŉ dooie renoster afgekom. Daar was duidelik spore van die moontlike stropers en die veldwagters het die spore gevolg totdat hulle op Zitha en sy makker afgekom het. “Die veldwagters het Zitha en Ricardo Phiti by die Tshokwane-gedeelte van die wildtuin gekry. Hulle was in die besit van ŉ jaggeweer en twee vars renosterhorings,” sê Nyuswa. Die twee is in hegtenis geneem en het in die hof verskyn. “Phiri is borgtog toegestaan en het toe gevolglik gevlug. Hy is steeds op vrye voet.” Zitha het in die hof skuld op alle aanklagte teen hom ontken. Die staatsaanklaer, adv. Lot Mgiba, het die getuienis gelei van die twee veldwagters wat die beskuldigde opgespoor het. Die staat het ŉ sterk saak gehad wat op die ou einde bewys het dat Zitha die renoster doodgemaak het. “Die hof het die getuies as geloofwaardig beskou en Zitha skuldig bevind op die aanklagte teen hom.” Die NVG het die vonnis verwelkom en sê die stroop van renosters beïnvloed die land se ekonomie en toerismebedryf.